|  |
| --- |
| ***Директни плащания*** |

1. **От 12 октомври ще стартират проверките на ДФЗ за междинните култури, а след 15 октомври и по кръстосано съответствие.** На засегнатите от сушата площи ще се извършва контрол за засяването на културите. „Той ще е по отношение на засяването на междинните култури и ще се извършва документално. Целта е да бъдат предотвратени в максимална степен последиците от сушата за стопаните“, поясни пред земеделските стопани в Сливен директорът на дирекция „Технически инспекторат“ в ДФЗ. Крайният срок за засяването на междинните култури беше 30 септември. Междинните култури ще могат да бъдат използвани от земеделските стопани, кандидатстващи за директни плащания, за изпълнение на изискването за екологично насочени площи.

|  |  |
| --- | --- |
| ***Пазарна подкрепа*** |  |

1. **Удължен срок за подаване на заявления за авансово плащане по мярка „Инвестиции в предприятия“ и по-висок размер на помощта по мерките от Национална програма за подпомагане на лозаро-винарския сектор.** С изменение на Наредба № 6 от 2018 г. за условията и реда за предоставяне на финансова помощ по НППЛВС за периода 2019 – 2023 г., (обн., ДВ, бр. 85 от 2.10.2020 г., в сила от 2.10.2020 г.), е предвидено увеличение на подпомагането по мерките от програмата, както следва: по мярка „Преструктуриране и конверсия на лозя“ подпомагането се увеличава на 90%, а по мерки „Инвестиции в предприятия“, „Събиране на реколтата на зелено“ и „Застраховане на реколтата“ – на 70% от извършените допустими за финансиране разходи. По мярка „Популяризиране в трети държави“ помощта от ЕС също се увеличава на 70%, но в случаите, когато бенефициерите отговарят на критериите и за държавна помощ, крайният размер на помощта остава 80%. Увеличението на помощта се отнася за всички дейности по мерките, за които е сключен договор за предоставяне на финансова помощ в периода 4 май – 15 октомври 2020 г. Тази промяна е на база Делегиран регламент 2020/1275 на ЕК като част от пакета кризисни мерки на Комисията за преодоляване на икономическите последствия от пандемията COVID-19. С изменението е удължен до 7 октомври т.г. срока за подаване на заявления за авансово плащане по мярка „Инвестиции в предприятия“ през 2020 г. По този начин ще се осигури допълнителен времеви ресурс за действия от страна на бенефициерите по мярката.

|  |  |
| --- | --- |
| ***Визия за ОСП след 2020 г.*** |  |

1. **На 28 септември се проведе присъствено заседание на Специалния комитет по селско стопанство в гр. Брюксел.** Председателството представи за обсъждане своите предложения за редакции на някои текстове в проектите на Регламент за стратегическите планове и Хоризонтален регламент, с оглед прецизирането им и постигане на споразумение по тях, преди формулиране на обща позиция на Съвета. Очаква се общата позиция да бъде предоставена за одобрение по време на Съвета на министрите по селско стопанство, предвиден на 19-20 октомври. Основните въпроси в дискусията включваха новата „зелена архитектура“ (еко-схеми и условността), както и елементи на директните плащания (тавани и намаления на плащанията, обвързана подкрепа). В контекста на обсъжданията, Комисията подкрепи целта за постигане на обща позиция на Съвета и призова всички държави-членки да работят за това. По отношение на зелената архитектура, представителите на ЕК призоваха държавите членки да бъдат по-амбициозни. Комисията изрази разочарованието си във връзка с промяната на задължителността за прилагане на таваните на директните плащания. Държавите-членки изказаха различни позиции по предложените разпоредби. Председателството заяви, че ще вземе под внимание всички коментари направени от делегациите и ще представи нови текстове. Обърна внимание, че по отношение на условността държавите членки продължават да искат гъвкавост. Председателството запазва възможността за ДЧ, които искат да въведат задължително преразпределително плащане, да го направят. Все още няма оформено решение по обвързаната подкрепа, но има очакване за запазване на статуквото по всички елементи (т.е. по прилаганите в момента разпоредби). Председателството предостави информация за проведените дискусии по предстоящите заключения на Съвета относно стратегията „От фермата до трапезата“. Държавите-членки направиха допълнителни предложения за редакция по текстовете.

**4. Европейската селска мрежа организира уебинар относно изработването на интервенционната стратегия като част от изготвянето на Стратегическите планове по ОСП.** Уебинарът се проведе на 2 октомври и в него участваха представители на повечето ДЧ, ЕК (ГД „Земеделие и развитие на селските райони) и експерти на мрежата. По време на събитието ЕК представи своето виждане относно интервенционните стратегии в стратегическите планове и отговори на въпроси на ДЧ. Австрия, Германия и Франция споделиха своя опит при разработване на интервенциите и единната за плана интервенционна стратегия, обвързването с индикаторите и необходимата обосновка за финансовите разпределения. Във втората част на уебинара участниците бяха разделени на три панела: справедливи доходи за фермерите; дейности, свързани с климатичните промени и развитие на селските местности. Във всеки от панелите участниците споделиха идеи относно потенциалните трудности и предизвикателства, както и възможности за тяхното преодоляване при работата по съответната част от стратегическия план. Събитието беше оценено като много полезно от всички участници. Презентациите от събитието са достъпни на страницата на Европейската селска мрежа <https://enrd.ec.europa.eu/news-events/events/enrd-webinar-preparing-cap-strategic-plans-designing-intervention-strategy_en>.

**5. Коалиция от 30 европейски организации на гражданското общество изпрати отворено писмо до лидерите на ЕС с призив за привеждане на новата ОСП в съответствие със целите на Зелената сделка, Стратегиите „От фермата до трапезата“ и за Биоразнообразие 2030**. Докато германското председателство подготвя общ подход за бъдещата обща селскостопанска политика преди Съвета на министрите по селско стопанствo (19-20 октомври) и членовете на Европейския парламент финализират позицията си преди втората пленарната сесия през октомври (19-22 октомври), коалицията призовава лидерите на ЕС да изменят предложението за Бъдещата ОСП от 2018 г. и представят три основни приоритета: i) ОСП да има ясна насока и стабилно управление. Чрез интегриране на съответните цели на Зелената сделка в ОСП, да се гарантира, че рамката е съгласувана с по-широки политики (здравеопазване, климат, международно развитие, кръгова икономика и нулево замърсяване) и "ясно обвързване на субсидиите" с напредък по изпълнението на целите; ii) да се гарантира, че ОСП не подкрепя или стимулира каквито и да било вредни практики или практики несъвместими със Зелената сделка. Да се предложат по-добри предпазни мерки за спиране на субсидииите за земеделските стопани, които със своите действия оказват отрицателно въздействие върху околната среда, климата и здравето, като например интензивно животновъдство и нарушават базовата линия в условността (макс. плътност на животински единици, намаляване на употребата на пестициди, защита на торфища и постоянни пасища и диверсификация); iii) земеделските стопани да бъдат двигатели на положителната промяна, вкл. достатъчно и качествено финансиране от ОСП за стимулиране на възнагражденията на земеделските стопани, за постигане на целите на Зелената сделка, като намаляване на използването на пестициди, торове и антимикробни средства, увеличаване на биологичното земеделие, агро-екология и агролесовъдство, разгръщане на особеностите на ландшафта с високо биологично разнообразие, намаляване на емисиите на парникови газове, предотвратяване на загубите на храна и променящи се диетични модели. В заключение, авторите на писмото приканват европейските политици към действие, „за да осигурят по-зелено, по-справедливо и по-здравословно бъдеще на селскостопанския сектор“.

|  |  |
| --- | --- |
| ***Още от ЕС и света*** |  |

**6**. **Китай ще се опита да овладее високото ниво на вредни емисии преди 2030 г. и да постигне въглероден неутралитет до 2060 г., обяви президентът Си Дзинпин**. Той очерта стъпките на плана по време на своя реч чрез видеовръзка по повод Общото събрание на ООН в Ню Йорк на 22 септември. Китайският лидер също обеща, че азиатската държава, с население от близо 1,4 милиарда души, ще „увеличи мащаба на национално определения принос ", съгласно Парижкото споразумение за климата, "чрез приемане на по-енергични политики и мерки за действие“. Той призова всички страни да се опитат да върнат екологичния баланс на световната икономика, който беше нарушен вследствие на пандемията от COVID-19. Експертите смятат, че с настоящия план китайският лидер се възползва от нежеланието на САЩ да се заеме с въпроса за климата. „Това показва интересът на Си Дзинпин да използва политиката в областта на климата за геополитически цели“, обясни Ли Шуо, експерт по климатичните въпроси в Китай. Според него, китайският президент отново е изненадал представителите на другите държави. В отговор на речта на китайския президент Си Дзинпин, Дженифър Морган, изпълнителен директор на Грийнпийс International заяви, че ангажиментът на Китай да постигне въглероден неутрален до 2060 г. „изпраща силен сигнал за реалността на климатичната криза и показва, че необходимостта от многостранно сътрудничество не е загубена“.  С „пожарите, наводненията и сушите по целия свят е от решаващо значение тези „ сигнали“ бързо да се превърнат в действие ”, каза тя. „ ЕС трябва да отговори на ангажимента на Китай, като увеличи целта си за намаляване на емисиите с 65% до 2030 г.“, заяви природозащитника. Има много въпроси обаче относно изявлението на китайския лидер, които засега остават без отговор, включително какво точно се разбира под въглероден неутралитет и какви действия ще предприеме Китай, за да постигне това.

**7.** **Европейската федерация на производителите на фуражи (FEFAC) представи своята Харта за устойчивост на фуражите до 2030 г. на 29-ия конгрес на FEFAC , организиран в сътрудничество с Белгийската фуражна асоциация (BFA).** Хартата е отговора на Европейската федерация на производителите на фуражикъм целите на Зелената сделка и съдържа пет ключови амбициозни цели, които трябва да допринесат за по-устойчивата верига на животновъдството и аквакултурите: - i) установяване на неутрални по отношение на климата животни и аквакултури чрез фуражите ii) насърчаване се устойчиви хранителни системи, чрез повишена ефективност на ресурсите и хранителните вещества; iii) насърчаване на добри практики за снабдяване; iv) подобряване на здравето и хуманното отношение към селскостопанските животни; v) подобряване на социално-икономическата среда и устойчивостта на животновъдството и аквакултурите. Федерацията се ангажира да публикува годишни докладите за напредъка, базирани на показателите за устойчивост. По време на представянето на Хартата, президентът на FEFAC Асбьорн Бьорстинг заяви, че е горд, че европейската фуражната индустрия представи своите амбиции за по-устойчиво производство на фуражи за следващите 10 години. Секторът признава, че веригата за доставки на соя, без обезлесяване, е ключов приоритет. По време на събитието, президентът на BFA Дирк ван Тилен подчерта, че устойчивостта и изменението на климата са „главна точка от дневния ред на фуражната индустрия“ и Хартата за устойчивост на FEFAC е отговор на целите на Зелената сделка и Стратегията „От фермата до трапезата“.  По време на предварително записаното видео обръщение до конгреса, еврокомисарят по здравеопазване и безопасност на храните Стела Кириакидес призна ролята на индустрията за осигуряване на „стабилно снабдяване с фуражи и храни през цялата пандемия“. Комисията „споделя много от принципите, изложени в Хартата“, посочи тя, цитирайки по-специално ефективното използване на ресурсите, по-нисък отпечатък върху околната среда, устойчива хранителна верига и по-добро здраве и хранене на животните, като се използват по-малко антибиотици и по-иновативни фуражи модели. Кризата с Covid-19 „създаде тласък за промяна ... възможност за изграждане на нови и по-силни коалиции, прилагане на нови технологии, разработване на различни бизнес модели и навици, както и преминаване към по-здравословни и по-устойчиви диети“, каза тя. „Изпълнителният орган на ЕС е готов да улесни това, пускайки на пазара по-устойчиви фуражни суровини“, добави Стела Кириакидес.